માહિતી એટલે શું અને એની ખોટ કેવી વરતાય, એનું ઉદાહરણ મારા અન્ય એક જાત અનુભવ દ્વારા આપું. મેં આગળ કહ્યું તે મારી એન.જી.ઓ.ની નોકરી શરૂ કરી, ત્યારે તેના ભાગરૂપે મારે ગામડાંઓમાં ફરવાનું થતું. હું જન્મેલો અમદાવાદમાં. અમારું મૂળ વતન પણ અમદાવાદ શહેરનો ખાડિયા વિસ્તાર. મેં તો નહિ પણ મારા દાદાના દાદાના દાદા પણ ગામડામાં રહેલા નહિ, અમે નવ પેઢીઓથી અમદાવાદમાં. પોળમાં રહેતા ત્યારે વેકેશનમાં પોળના બધા છોકરા ગામડે કે એમ એમના મામાને ઘેર કે માસીને ઘેર એમ સગાંઓના ઘેર જાય. અમારે તો મામાનું ઘર હોય કે કાકાનું, બધું અમદાવાદમાં. મામાના ઘેર જવું હોય તો ખાડિયાથી નીકળીને રાયપુર જવાનું. અમારી આખી નાત ખાડિયા-રાયપુર-સારંગપુરમાં સમાઈ જતી. ગામડું એવું કશું અમારા માટે હતું નહિ. ભણ્યો હું વનસ્પતિશાસ્ત્ર પણ આખી જિંદગીમાં પોળના પથ્થરો વચ્ચે કોઈ વનસ્પતિ નહિ જોયેલી. વનસ્પતિનાં નામે તુલસીનો છોડ એકલો; અને હા, પીપળો. આખા ખાડિયા વચ્ચે એક પીપળો હતો, જ્યાં શ્રાદ્ધના દિવસે લોટો પાણીનો રેડવા અમે જતા. આમ ઝાડનાં નામે તુલસી અને પીપળો બે જોયેલાં, અને ગામડાના નામે તો કશું જ નહિ જોયેલું.